Dezekspluatācijas plānos ir ietverti skaidri noteikumi par darbības jomu, budžetu un plānojumu, un ir paredzēti beigu datumi pēc regulu finansēšanas perioda beigām. Tie neaptver nostrādātās kodoldegvielas un radioaktīvo atkritumu noglabāšanu dziļā ģeoloģiskā glabātavā — Padomes Direktīvā 2011/70/Euratom ir noteikts, ka katrai dalībvalstij pašai ir jāparedz noteikumi par to savās valsts nostrādātās kodoldegvielas un radioaktīvo atkritumu apsaimniekošanas programmās.

Lai pabeigtu dezekspluatācijas programmas līdz to plānotajam galarezultātam, ir vajadzīgs papildu finansējums saskaņā ar divām jaunām Padomes regulām, kas paredz programmas turpināšanu 2021.–2027. gadā. Tajās cita starpā ir noteikti valsts iemaksu apmēri, tādējādi novēršot atlikušās neskaidrības par nepieciešamā finansējuma pieejamību.

Ignalinā (Lietuvā) reaktora konstrukcijā ir liels grafīta kodols, kura dezekspluatācija ir vēl nebijis uzdevums. Plānots, ka vispārējā dezekspluatācijas programma ilgs līdz 2038. gadam. Tāpēc demontāžas process vēl ir sākotnējā posmā. Līdz 2020. gada beigām no reaktora ēkām bija izņemti 98 % nostrādātās kodoldegvielas un pārvietoti uz sausu, drošu glabāšanas vietu. Paredzams, ka pārvietošanas darbi ilgs līdz 2022. gada oktobrim. Tikmēr tiek veikti sagatavošanās darbi reaktora aktīvo zonu demontāžai. Tiek apzinātas un novērtētas saistīto risku mazināšanas iespējas, un darbu plānots turpināt 2022. gadā.

Kozlodujā (Bulgārijā) dezekspluatācijas programmas beigu datums ir 2030. gada beigas. Tas, ka Kozlodujas un Bohunices reaktoru konstrukcija ir līdzīga, sniedza lielisku iespēju dalīties pieredzē un apmainīties ar informāciju par metodēm un instrumentiem, tādējādi mazinot riskus un izmaksas. Primāro kontūru dekontaminēšana Kozlodujā tiek sagatavota, balstoties uz pieredzi, kas gūta Bohunicē, no kurienes ir transportēts dekontaminēšanas aprīkojums. Līdztekus ir gūti labi panākumi citu kontūru demontāžā.

Bulgārija un Slovākija ir izveidojušas īpašus fondus, kas nodrošina finansējumu dezekspluatācijai un radioaktīvo atkritumu apsaimniekošanai. Tos papildina citi valsts līdzekļi galvenokārt no valstu budžetiem. Lietuvā līdzekļi, kas dezekspluatācijas un atkritumu apsaimniekošanas vajadzībām bija uzkrāti iepriekš, bija izsmelti, un organizācija, kas tos pārvaldīja, 2019. gadā tika likvidēta. Lietuvas valdība apņēmās nodrošināt finansējumu līdz programmas beigām. Šī apņemšanās ir ņemta vērā 1 . tabulā.

Ar Covid saistīto ierobežojumu dēļ Komisijas dienesti varēja veikt tikai vienu no sešiem plānotajiem objektu uzraudzības apmeklējumiem. Lai to kompensētu, plašas pārskatīšanas sanāksmes tika organizētas, izmantojot videokonferenci.

Katra attiecīgā dalībvalsts ir iecēlusi programmas koordinatoru, kurš valsts līmenī atbild par dezekspluatācijas programmas plānošanu, koordinēšanu un uzraudzību. Programmas koordinatori iesniedza darba programmas 2020. gadam, norādot darbus, kas finansēti no ES budžeta un no valsts vai citiem avotiem. Komisija ENER ĢD) savā vietnē publicēja finansēšanas lēmumu un Komisijas pieņemtās darba programmas.

Šo “pilnvaroto iestāžu” uzraudzība ir atkarīga no iepriekšējām pārbaudēm (“pīlāra novērtējums”), ar kuru palīdzību pārliecinās, ka tās izpilda netiešās pārvaldības prasības, un to papildina riska novērtēšanā balstītas verifikācijas, kuras vai nu veic regulārā uzraudzības procesa ietvaros, vai uzdod veikt neatkarīgai struktūrai.

2017. gadā tika sākta zema un vidēja līmeņa atkritumu pievirsmas glabātavas (nacionālā apglabāšanas kompleksa) būvniecība (2. attēls). Būvniecības darbi neparedz nekādu starojuma vai kodoldrošuma risku, tomēr pēc būvlaukumā notikuša negadījuma ar letālu iznākumu darbi no 2019. gada decembrim līdz 2020. gada jūnijam bija apturēti. Darbs tika atsākts pēc tam, kad bija pilnībā izanalizēti negadījuma iemesli un izveidota atbilstīga projekta vadības organizācija, lai visā projekta laikā nodrošinātu augstāko drošuma standartu ievērošanu. Tagad ir redzami uzlabojumi attiecībā uz veselību, drošumu un uzraudzību. KDPP īstenošanas 2014.–2020. gadā ex post izvērtējuma ietvaros Komisijas dienesti sāka visu trīs objektu drošuma kultūras novērtējumu, kas parādīs, vai augstākā drošuma līmeņa nodrošināšanai ir vajadzīgi tālāki uzlabojumi.

Tas, ka Bohunices un Kozlodujas reaktoru konstrukcija ir līdzīga, sniedz lielisku iespēju dalīties pieredzē un apmainīties ar informāciju par metodēm un aprīkojumu, tādējādi mazinot riskus un izmaksas. Piemēram, balstoties uz Bohunices pieredzi, tika apstiprināta primāro kontūru dekontaminēšanas iespējamība Kozlodujā. Tika panākta vienošanās par lietotā dekontaminēšanas aprīkojuma transportēšanu no Bohunices, un 2020. gadā tika sākts sagatavošanās darbs primāro kontūru pilnīgai ķīmiskai dekontaminēšanai. Dekontaminēšanas darbi tiks sākti 2021. gadā. SERAW lēš, ka, atkalizmantojot Bohunices programmai izstrādāto aprīkojumu un balstoties uz iegūtajām zināšanām un pieredzi, varētu ietaupīt aptuveni 8 miljonus EUR.

Līdz šim progress, salīdzinot ar mērķiem, kopumā ir bijis apmierinošs un darba izmaksas atbilst plānotajām. Programmu “kritiskā ceļa” uzraudzībai tiek pievērsta vislielākā uzmanība, un, ja tiek identificēti riski, tiek ierosināti to mazināšanas pasākumi. Tāpēc beigu datumi šobrīd vēl aizvien ir spēkā. Tomēr 2020. gadā attiecībā uz visām trim programmām tika konstatēti riski, kas apdraud beigu datumu ievērošanu (sk. tālāk).

Līdz 2020. gadam paredzētā ES finansiālā atbalsta juridiskais pamats skaidri nenosaka līdzfinansējuma likmi. Tomēr Padomes regulās par pastāvīgu atbalstu dezekspluatācijai 2021.–2027. gada DFS ietvaros ir noteikts ES daudzgadu ieguldījums un ieviests maksimālais ieguldījums — 86 % Lietuvai un 50 % Bulgārijai un Slovākijai —, kas jāpiemēro no 2021. gada. 2. tabulā ir apkopoti maksājumi tiešajiem labuma guvējiem līdz 2020. gada beigām.

Saskaņā ar izpildes bāzlīniju programmas beigu datums joprojām ir 2030. gada beigas. 3 . attēlā ir atspoguļots paveiktā darba apjoms (iegūtā vērtība) attiecībā pret plānu (bāzlīnija). Bāzlīnija ietver neparedzētus izdevumus, un tas daļēji izskaidro starpību ar faktisko progresu. Lēnāks īstenošanas temps, nekā plānots, un sarežģītā darbību savstarpējā atkarība kritiskajā ceļā liek secināt, ka kavēšanās risks ievērojami palielinās un var ietekmēt beigu datumu.

4.2.Slovākija: Bohunices programma

Bohunices V1 kodolelektrostaciju veido divi VVER 440/230 tipa reaktori. 1. bloks tika slēgts 2006. gadā, 2. bloks — 2008. gadā.

Ekonomikas ministrijas administratīvajā uzraudzībā operators, kas atbild par Bohunices V1 dezekspluatāciju, ir Jadrová a vyraďovacia spoločnosť (JAVYS). Tā virsuzdevums ir kodoliekārtu droša dezekspluatācija un nostrādātās kodoldegvielas un radioaktīvo atkritumu droša apsaimniekošana Slovākijas teritorijā.

Bohunices programma ir modernākā no minētajām trim ES atbalstītajām dezekspluatācijas programmām. Tā būs visā pasaulē pirmā pabeigtā VVER tipa reaktora dezekspluatācijas programma. 2020. gadā programmā tika panākts būtisks progress. Tika sākta reaktora dzesēšanas sistēmas lielo komponentu demontāža, ieskaitot reaktora spiedtvertnes un citu aktīvo komponentu transportēšanu uz baseiniem, kas pārveidoti par zemūdens griešanas darbnīcām. Pēc tam tika sākta pirmās reaktora tvertnes attālināta griešana (4. attēls). Plānots, ka katras reaktora tvertnes (tvertnes ir divas) sagriešana ilgs 17 mēnešus. Paralēlu darbu dēļ abu tvertņu sadalīšana daļās ilgs 24 mēnešus.

Vēl viena svarīga reaktora dzesēšanas sistēmas sastāvdaļa ir 12 tvaika ģeneratori, no kuriem katrs ir izgatavots no 145 tonnām tērauda. 2019. gadā tie tika pārvietoti uz bijušo turbīnu zāli, un 2020. gada jūnijā tika pabeigta pirmā tvaika ģeneratora griešana speciāli būvētā sausās griešanas darbnīcā (5. attēls). Ņemot vērā šā procesa laikā gūtās mācības un dažādus uzlabojumus, tagad ir sagaidāms, ka katru no pārējiem tvaika ģeneratoriem varēs demontēt mazāk nekā 2,5 mēnešos.

Covid-19 krīze ir galvenokārt ietekmējusi darbuzņēmēju atrašanos objektā, piemēram, aizkavējot metāla atkritumu kausēšanas iekārtas pabeigšanu.

2020. gadā Bohunices V1 dezekspluatācijas darbos kopumā tika iegūtas 2388 tonnas konvencionāla reciklējama materiāla. Papildus tam demontāžas darbos kontrolētajā zonā tika iegūtas 2189 tonnas materiāla: 732 tonnas tika dekontaminētas un reciklētas kā materiāls, kas nav radioaktīvs.

6 . attēlā ir atspoguļots paveiktā darba apjoms (iegūtā vērtība) attiecībā pret plānu (bāzlīnija). Saskaņā ar pašreizējo izpildes bāzlīniju apstiprinātais programmas beigu datums joprojām paliek 2025. gada beigas un pabeigšanas budžets (ieskaitot neparedzētos izdevumus) paliek 1237 miljoni EUR. Grafika vairākkārtējas optimizācijas dēļ ir iztērētas visas laika rezerves, tāpēc nesenā fiziskā progresa palēnināšanās ietekmēs programmas beigu datumu. JAVYS ir sācis atlikušo uzdevumu pilnīgu pārskatīšanu, gatavojot nākamo darba programmu.

4.3.Lietuva: Ignalinas programma

Ignalinas kodolelektrostaciju veido divi RBMK 1500 tipa reaktori. 1. bloks tika slēgts 2004. gadā, 2. bloks — 2009. gadā.